 इस गल्ला उप्पर घट्ट गै जकीन कीत्ता सकदा ऐ जे सरकारी ते न्यायिक जांचें पड़तालें च कोई सच्चाई हुंदी ऐ।  इंदे चा कुसा नै बी जंदे दौं बरें थमां कोई सकारात्मक नतीजे नेईं दित्ते हैन।  मानवाधिकार हनन दे मामलें दिएं न्यायिक जांचें-पड़तालें दी एह नराशाजनक तस्वीर इस गल्ला बक्खी सारत करोआंदी ऐ जे आखरकार शोपियां कांड च बी ईऐ किश होना ऐ।  इस करी छड़ा न्यायिक जांच दे हुक्म जारी करने कन्नै गै सब किश ठीक नेईं होग बल्के एह आम लोकें गी बी नामंजूर गै होग।  सरकार गी इस चाल्ली दे मामलें दी जांच लेई इक स्वायत्त पैनल बनाना लोड़चदा ऐ ते शुपियां थमां इक शुरूआत कीत्ती जाई सकदी ऐ।  राश्ट्रीय ते अंतर्राश्ट्रीय स्तर दी प्रतिश्ठा आहले जानकारें, खासकर मैहला मामलें लेई जानकार मैहलाएं गी नियुक्त कीत्ता जाना लोड़चदा ऐ जिंदे उप्पर सरकार सनें प्रभावत लोकें गी बी जकीन होऐ ते ओह अपने कम्मै गी पूरी ईमानदारी कन्नै करन।  तदुं तक्कर कुसै बी चाल्ली दी जांच पड़ताल लोकें गी रास नेईं औन लगी कीऽ जे प्रशासन थमां आम लोकें दा जकीन चकोई गेदा ऐ।  इनें विशेश हालातें च जित्थें मामले इन्ना संजीदा होई चुके दे होन, मामलें दे हल लेई नागरिक समाज गी बी शामल कीत्ता जाना लोड़चदा ऐ कीजे इस चाल्ली दे मामलें कन्नै आम लोकें दिआं भावनां जुड़ी दिआं हुंदिआं न।  इस करी एह उनेंगी गै तैह करन दित्ता जाना लोड़चदा ऐ जे जांच-पड़ताल कुन करग ते नेआंऽ कुन करग?  जेहदे उप्पर जनता गी जकीन होऐ ऊऐ जांच-पड़ताल करै तां जनता शांत ते संतुश्ट होग।  जिस बेल्लै मानवाधिकार हनन दे आरोपिएं कन्नै बिब्बड़ने लेई कारगार तरीकाकार लागू होग तां गल्लबात लेई अपने आप गै थाह्‌र बनी जाग।  सत्ता च बैछे दे लोकें गी इस गल्ला गी समझना पौग जे मानवाधिकारें ते आम लोकें दे बश्कार केह सरबंध ऐ ते इस सरबंधै गी समझे बगैर कश्मीर मामले उप्पर कीत्ते जाने आहला हर जतन बेकार साबत होग।